b'\n_START_ARTICLE_\nSandra Kalniete\n_START_PARAGRAPH_\nSandra Kalniete (s\xc3\xbcndinud 22. detsembril 1952 Toguris Tomski oblastis) on L\xc3\xa4ti poliitik ja diplomaat. Ta on \xc3\x9chtsuse liige._NEWLINE_1981. aastal l\xc3\xb5petas ta L\xc3\xa4ti Kunstiakadeemia kunstiajaloo ja -teooria erialal. Margistrikraadi kunstiteaduste alal sai 1997. aastal._NEWLINE_Ta on olnud L\xc3\xa4ti Vabariigi suursaadik \xc3\x9cRO juures (1993\xe2\x80\x931997), Prantsusmaal (1997\xe2\x80\x932002) ja UNESCO juures (2000\xe2\x80\x932002). Aastail 2002\xe2\x80\x932004 oli ta L\xc3\xa4ti v\xc3\xa4lisminister ja 2004. aastal Euroopa Komisjoni p\xc3\xb5llumajanduse ja maaelu arengu volinik. Alates 2009. aastast on ta Euroopa Parlamendi liige (Euroopa Rahvapartei fraktsioon)._NEWLINE_Ta on kirjutanud raamatu "Ar balles kurp\xc4\x93m Sib\xc4\xabrijas sniegos" ("Balletikingadega Siberi lumes", 2001), mis on t\xc3\xb5lgitud paljudesse keeltesse._NEWLINE_3. m\xc3\xa4rtsil 2015 ei lubatud Boriss Nemtsovi matustele s\xc3\xb5itnud Kalnietet Moskvas \xc5\xa0eremetjevo lennujaamas Venemaale siseneda.'